*Pranešimas žiniasklaidai*

*2020 m. birželio 25 d.*

**„Nortal“ pajamos 2019 m. išaugo iki 86 mln. eurų**

**Tarptautinės strateginių pokyčių ir technologijų įmonės „Nortal“, turinčios padalinį Lietuvoje, bendros konsoliduotos pajamos pernai augo 29 proc., iki 86 mln. eurų. Bendrovės veiklos pelnas (EBITDA) 2019 m. pasiekė 11,4 mln. eurų, o EBITDA marža siekė 13 proc.**

Pasak „Nortal“ įkūrėjo ir generalinio direktoriaus Priito Alamäe, 2019-ieji įmonei buvo sėkmingi metai: visi bendrovės tarptautiniai padaliniai demonstravo stiprius rezultatus, taip pat buvo užbaigtas 50 mln. eurų vertės obligacijų platinimas, kuris artimiausius kelerius metus suteiks paspirtį „Nortal“ plėtrai Vokietijoje bei Šiaurės šalyse.

Labiausiai prie „Nortal“ augimo 2019 m. prisidėjo Vokietijos, JAV ir Suomijos rinkos.

„Mūsų portfelis yra gerai subalansuotas tiek geografine, tiek verslo sektorių prasme. Mes ir toliau investuojame į ilgalaikę strateginę partnerystę su klientais, kuriems mūsų žmonės sugeba sukurti realų teigiamą poveikį. Tai yra sėkmės veiksniai, lėmę mūsų tvarų augimą“, – sako P. Alamäe.

Po to, kai 2018 m. gale „Nortal“ įsigijo Sietle įsikūrusią programinės įrangos įmonę „Dev9“, bendrovei pavyko sėkmingai pasiekti planuotą sinergiją, diversifikuoti portfelį ir integruojant verslus išnaudoti naujas verslo galimybes JAV.

„Mūsų klientus, kurių dauguma yra „Fortune 500“ sąraše, dabar aptarnauja integruota pasaulinė organizacija, veikianti apibus Atlanto“, – sako P. Alamäe.

Taip pat praėjusiais metais „Nortal“ Abu Dabyje įkūrė antrinę bendrovę „Nortal Information Technology Solutions“ LLC, kuri yra skirta Jungtinių Arabų Emyratų projektams. 2019 m. gegužę „Nortal“, siekdama supaprastinti grupės struktūrą, užbaigė „Nortal Group“ AS ir „Nortal Group Holding“ AS sujungimą.

**Lietuva išnaudoja patirtį e-sveikatoje**

„Nortal“ Lietuvos padalinys daugiausiai pernai dirbo su projektais JAV, Vokietijoje ir Suomijoje.

„JAV plečiame savo klientų ratą pasaulinio lygio telekomunikacijų įmonėse. Šios šalies klientai rodo didėjantį pasitikėjimą Lietuvos specialistų patirtimi, mums yra patikimi vis svarbesni techniniai sprendimai. Manome, kad iš dalies tai lėmė mūsų pastangos, įdėtos į procesų tobulinimą“, – sako Mindaugas Taraila, „Nortal“ Lietuvoje vadovas.

Lietuvos komanda, turinti patirties kuriant e-sveikatos sistemas Lietuvoje ir Estijoje, padėjo „Nortal“ įžengti į milžinišką Vokietijos e-sveikatos rinką.

„E-sveikatos paslaugų skaitmenizavimas – vienas aktualiausių bet tuo pačiu ir įdomiausių iššūkių, ypač pandemijos akivaizdoje. Mažesnėse rinkose, tokiose kaip Lietuva ar Estija, įgyta patirtis įdomi tiek valstybinėms sveikatos priežiūros įstaigoms, tiek privatiems klinikų tinklams ar draudimo kompanijoms. Vokietijoje galimybės šio verslo plėtrai yra beribės, tad Lietuvos specialistų patirtis yra labai vertinama“, – sako M. Taraila.

**Pandemija išryškino „Nortal“ paslaugų poreikį**

Su karantino iššūkiais Lietuvos komandai ir visai „Nortal“ organizacijai pavyko susidoroti sklandžiai. Pasak M. Tarailos, nemažai daliai darbuotojų komandinis darbas per nuotolį su kolegomis, esančiais įvairiuose pasaulio kampeliuose, buvo virtęs kasdienybe dar gerokai iki karantino paskelbimo. O klientai pandemijos metu įvertino skaitmenizacijos naudą.

„Daug metų siekėme dalyvauti kuriant mūsų klientams kritiškai svarbius sprendimus, kurių klientai neturėjo galimybių sustabdyti viruso akivaizdoje. Pandemijos metu dar labiau išryškėjo tai, kad „Nortal“ kuriama verslo transformacija bei paslaugų skaitmenizavimo sprendimai mūsų klientams yra tapę ne prabangos, o išlikimo kriterijumi“, – sako M. Taraila.

**Stipresnių strateginių santykių kūrimas**

2019 m. „Nortal“ tiek Lietuvoje, tiek visoje grupėje investavo į stipresnę strateginių verslo dirbtuvių kultūrą, paremtą mąstymo modeliavimu (angl. design thinking).

„Tai tapo neatsiejama mūsų darbo su klientais ir strateginių santykių kūrimo dalimi. Sujungę atitinkamų sričių kompetenciją, supratimą apie technologijų vystymo kreivę bei į vartotoją orientuotą požiūrį, galime ne tik apibrėžti problemas, bet ir ieškoti joms sprendimo nauju, prasmingu būdu“, – sako P. Alamäe.

Organizaciniu požiūriu įmonė pastaraisiais metais daug dėmesio skyrė paslaugų teikimui nutolusiu būdu, kuomet projekto komandą sudaro specialistai iš kelių šalių. Tai skatina lankstumą, bendradarbiavimą, žinių dalijimąsi tarp komandų, dirbančių nuo Talino iki Sietlo, nuo Helsinkio iki Dubajaus. Klientams tai suteikia garantiją, kad jiems paslaugas suteiks geriausiai jų poreikius atitinkantys „Nortal“ specialistai.

**Didžiausias dėmesys – darbuotojų įsitraukimui ir tobulėjimui**

Įmonė ir toliau daug dėmesio skiria darbuotojų įsitraukimui, gerovei, profesiniam tobulėjimui bei stiprios profesionalų bendruomenės kūrimui „Nortal“ vietinėse rinkose.

„Norint užtikrinti geriausią klientų patirtį, reikia aukštos kvalifikacijos žmonių, kurie jaučia įkvėpimą ir yra patys geriausi savo srityje. Mūsų žmonės yra esminė vertės klientui kūrimo dalis, dėl to mes kasmet investuojame maždaug penktadaliui mūsų pelno prilygstančią sumą į žmonių tobulėjimą. Tai apima vidinius mokymus, profesinį augimą bei bendruomenių stiprinimą“, – sako P. Alamäe.

***Apie „Nortal“***

*„Nortal“ yra tarptautinė strateginių pokyčių ir technologijų įmonė. Derindami unikalią patirtį, kurią įgijome padėdami Estijai tapti skaitmenizacijos lydere, su pokyčių versle kūrimu ir strateginiu požiūriu į duomenimis paremtas technologijas, siekiame kurti vieningą, nepertrūkstamą visuomenę. „Nortal“ veikia dešimtyje šalių ir turi 850 specialistų, kuriančių projektus, kurie turi didelį poveikį kasdieniam gyvenimui Europoje, Šiaurės Amerikoje ir Persijos įlankos regione.*

**Kontaktai žiniasklaidai:**

*Greta Jankaitytė*

*co:agency*

[*greta.j@coagency.lt*](mailto:greta.j@coagency.lt)

*+37061273440*